Цуьнах дийцале Шемалан, Бойсакъаран гергарло дийца жимма вухаван лаьа. 1839 шо т1ех1отталц бенойн истори ца юьйцу паччахьан историкаша. Амма вайн аьтту хилла. Бойсакъарна генахь 1аш вацара 1овдин йозанча хилла волу Тимарболат. И шиъ жима волуш дуьйна цхьана маьждигехь ламаз а деш, вовшийн вовза а вевзаш кхиъна вара. Бакъду и, 1839-чу шарахь гуьйранна Ахульгохь эшна, чевнаш хилла волу Шемал Бена схьавеача, х1оттийна цунна т1аьхьа тергам паччахьан хьадалчаша. Амма юьртан истори геннара дуьйна схьайог1уш ю . 1824 шарахь кхузахь шена партизанийн тоба вовшахтуьйхира Таймин Бийболата. 1832-чу щарахь эскар вовшахтухуш вара Нохчийчоьнан имам Ташо-Хьаьжа. Иштта йоккха юьрт ломахь Бена ца хиллехь а, амма кхузара къонахой тешам болуш, майра а хиларна г1араяьллера юрт. Цундела воьссинера Шемал а кхуза. 1839-чу шарахь Бенахь дуьненчу велира Шемалан к1ант Мухьаммад-Шепи а.